2. ปัจจัยความเสี่ยงและการบริหารความเสี่ยง

การดำเนินธุรกิจแฟคตอริ่ง เป็นธุรกิจที่เกี่ยวข้องกับการบริหารความเสี่ยงโดยตรง
ความสามารถในการบริหารความเสี่ยงจึงเป็นปัจจัยสำคัญต่อความสำเร็จในการดำเนินธุรกิจของบริษัท

บริษัทได้ตระหนักถึงความสำคัญของการบริหารความเสี่ยงภายใต้การเปลี่ยนแปลงที่ส่งผลกระทบต่อธุรกิจทั้งจากปัจจัยภายในและภายนอก
โดยถือว่าการบริหารความเสี่ยงเป็นองค์ประกอบที่สำคัญของทุกกระบวนการในการดำเนินธุรกิจของบริษัท
และจะต้องมีความเชื่อมโยงกันทุกระดับ จึงได้กำหนดเป็นนโยบายบริหารความเสี่ยงทั่วองค์กร
(Enterprise Risk Management) ที่ทุกฝ่ายต้องปฏิบัติตาม
และถือเป็นหน้าที่รับผิดชอบของทุกหน่วยงานในการจัดการและควบคุมความเสี่ยงให้อยู่ในระดับที่ยอมรับได้

การลงทุนในหลักทรัพย์ของบริษัท
ผู้ลงทุนควรพิจารณาปัจจัยความเสี่ยงหลักที่เกิดจากลักษณะการประกอบธุรกิจของบริษัท ทั้งนี้
นอกเหนือจากปัจจัยความเสี่ยงที่ปรากฏในเอกสารฉบับนี้ อาจมีความเสี่ยงอื่น ๆ
ซึ่งบริษัทไม่อาจทราบได้ในขณะนี้
หรือเป็นความเสี่ยงที่บริษัทพิจารณาในขณะนี้ว่าไม่มีผลกระทบในสาระสำคัญต่อการดำเนินธุรกิจของบริษัท
ดังนั้นในการลงทุนผู้ลงทุนจึงควรพิจาณาอย่างรอบคอบ โดยปัจจัยความเสี่ยงหลัก ๆ
ดังกล่าวสามารถจำแนกได้ดังนี้

2.1 ความเสี่ยงทางด้านสินเชื่อ

ในการดำเนินธุรกิจแฟคตอริ่ง จะมีผู้ที่เกี่ยวข้อง 3 ฝ่าย คือ
บริษัทในฐานะบริษัทแฟคเตอร์ซึ่งเป็นผู้รับซื้อบัญชีลูกหนี้ ลูกค้า (CLIENT) ซึ่งเป็นผู้ขายบัญชีลูกหนี้
และบริษัทลูกหนี้ (CUSTOMER) ซึ่งเป็นผู้ซื้อสินค้าเงินเชื่อ
โดยลูกค้าจะทำการโอนสิทธิการรับชำระเงินในหนี้ให้แก่บริษัทแฟคเตอร์
ดังนั้นความเสี่ยงทางด้านสินเชื่อของบริษัทจึงต้องพิจารณาทั้งด้านของลูกหนี้และลูกค้า ทั้งนี้
ความเสี่ยงด้านสินเชื่อของธุรกิจแฟคตอริ่ง ประกอบด้วย

ก. ความสามารถในการชำระหนี้ของลูกค้า/ลูกหนี้
บริษัทแฟคเตอร์ในฐานะผู้รับโอนสิทธิรับเงินค่าสินค้าจากลูกค้า (ผู้ขายสินค้า)
เมื่อถึงกำหนดระยะเวลาชำระค่าสินค้า หากไม่สามารถเรียกเก็บเงินจากลูกหนี้ (ผู้ซื้อสินค้า) ได้
บริษัทแฟคเตอร์สามารถเรียกร้องให้ลูกค้าชำระหนี้แทนได้ ยกเว้นในบางกรณี ดังนั้นบริษัทแฟคเตอร์
จึงต้องพิจารณาฐานะกิจการของทั้งลูกค้าและลูกหนี้เป็นสำคัญ ซึ่งบริษัทฯ
มีระบบข้อมูลการบริหารสินเชื่อที่มีประสิทธิภาพ
ทำให้สามารถดูแลทบทวนสถานะของลูกค้าและลูกหนี้ได้อย่างรวดเร็ว

ข. ความเสี่ยงอันเกิดจากการหักลดหนี้ระหว่างลูกค้าและลูกหนี้ หรือผู้ขายและผู้ซื้อสินค้า
ในบางกรณีลูกค้าและลูกหนี้ อาจมีการหักลดหนี้ที่เกิดขึ้นระหว่างกัน เช่น
การหักลดค่าใช้จ่ายทางการค้า หรือการคืนสินค้า กรณีที่สินค้าชำรุดหรือมีตำหนิบ้าง
ซึ่งโดยทั่วไปการหักลดหนี้ระหว่างกันจะมีสัดส่วนที่ไม่มากนัก
ซึ่งบริษัทได้มีการกำหนดอัตราการรับซื้อเอกสารการค้า
หรือจำนวนเงินที่จะชำระค่าสินค้าล่วงหน้าให้แก่ลูกค้าในอัตราที่เหมาะสม

2.2 ความเสี่ยงจากการจัดหาแหล่งเงินเพื่อการขยายสินเชื่อ

เนื่องจากธุรกิจแฟคตอริ่งเป็นการให้สินเชื่อระยะสั้นโดยเฉลี่ยระหว่าง 30 ถึง 120 วัน
ดังนั้นแหล่งเงินสำหรับธุรกิจจึงควรเป็นแหล่งเงินทุนระยะสั้น
ปัจจุบันบริษัทมีสถาบันการเงินที่ให้ความสนับสนุนในด้านการเงินหลายแห่งทำให้มีเงินทุนเพียงพอในการดำเนินธุรกิจ
ควบคู่ไปกับการบริหารสภาพคล่อง เพื่อป้องกันความเสี่ยงดังกล่าว
โดยการกู้ยืมเงินให้มีระยะเวลาที่สอดคล้องกับระยะเวลาในการรับซื้อลูกหนี้ ณ วันที่ 31 ธันวาคม
2554 บริษัทมีสัดส่วนหนี้สินต่อส่วนของผู้ถือหุ้น เท่ากับ 3.79 เท่า นอกจากนี้บริษัทฯ
ยังสามารถระดมทุนด้วยวิธีการอื่น ๆ ที่เหมาะสมกับสถานการณ์ของสภาวะการเงินได้

2.3 ความเสี่ยงจากการพึ่งพิงกลุ่มผู้ถือหุ้นรายใหญ่

เนื่องจากกลุ่มผู้ถือหุ้นรายใหญ่ของบริษัทเป็นผู้ให้การสนับสนุนบริษัท
โดยให้ความร่วมมือในการตรวจสอบมูลหนี้หรือการโอนสิทธิการรับเงิน
(ลูกหนี้ประเภทที่มีการโอนสิทธิการรับเงินประเภท ที่1)
ซึ่งทำให้บริษัทมีความเสี่ยงในด้านการเรียกเก็บหนี้ต่ำ
อย่างไรก็ตามบริษัทมีนโยบายที่จะกระจายฐานลูกค้าและลูกหนี้ไปยังกลุ่มอื่นที่มีการตอบรับการโอนสิทธิการรับเงินในลักษณะดังกล่าวเพิ่มมากขึ้น

2.4 ความเสี่ยงจากการกระจุกตัวของลูกหนี้

บริษัทมีนโยบายด้านการกำหนดลูกค้ากลุ่มเป้าหมายและการบริหารความเสี่ยง
โดยให้ความสำคัญกับกลุ่มลูกค้าที่บริษัทสามารถตรวจสอบข้อมูลเอกสารการค้าและลูกหนี้ตอบรับการโอนสิทธิการรับเงิน
โดยชำระเงินค่าสินค้าและ/หรือบริการให้แก่บริษัทโดยตรง ซึ่งในปัจจุบันบริษัทดำเนินการใน 2
กลุ่มหลัก ได้แก่ กลุ่มชิ้นส่วนยานยนต์ และกลุ่มค้าปลีกสมัยใหม่
โดยบริษัทมีสัดส่วนมูลค่าเอกสารที่รับซื้อในปี 2554 ใน 2 กลุ่มดังกล่าวประมาณร้อยละ 75
และมีสัดส่วนมูลค่าเอกสารที่ลูกหนี้ตอบรับการโอนสิทธิการรับเงินมากกว่าร้อยละ 50

2.5 ความเสี่ยงจากความผันผวนของอัตราดอกเบี้ย

เนื่องจากอัตราดอกเบี้ยเงินกู้ซึ่งเป็นต้นทุนหลักของบริษัทแปรผันตามภาวะอัตราดอกเบี้ยในตลาด
และมีผลต่อการกำหนดอัตราดอกเบี้ยที่คิดกับลูกค้าและความสามารถในการแข่งขันกับคู่แข่งขันในตลาด
การเปลี่ยนแปลงของอัตราดอกเบี้ยจึงอาจส่งผลกระทบต่อผลการดำเนินงานของบริษัทได้
อย่างไรก็ตาม
บริษัทได้มีมาตรการในการลดความเสี่ยงดังกล่าวโดยการจัดหาแหล่งเงินกู้ยืมกับเงินให้กู้จากการโอนสิทธิเรียกร้องให้มีความสอดคล้องกัน
เพื่อให้บริษัทสามารถรักษาส่วนต่าง (Spread)
เฉลี่ยสะสมของอัตราดอกเบี้ยไว้ได้ตามนโยบายของบริษัท
รวมถึงวิเคราะห์ระยะเวลาการเปลี่ยนแปลงอัตราดอกเบี้ยของลูกหนี้สิทธิเรียกร้องในการรับชำระหนี้และเงินกู้ยืมประเภทเผื่อเรียก
และประเภทมีระยะเวลา 1 ถึง 3 เดือน
และบริษัทยังสามารถปรับอัตราดอกเบี้ยที่เรียกเก็บจากลูกหนี้ได้ในกรณีที่อัตราดอกเบี้ยเปลี่ยนแปลง
ซึ่งทำให้บริษัทมีความยืดหยุ่นในการปรับตัวในภาวะที่อัตราดอกเบี้ยมีความผันผวน
ดังนั้นความเสี่ยงทางด้านอัตราดอกเบี้ยจึงไม่มีผลกระทบต่อผลการดำเนินงานของบริษัทอย่างเป็นสาระสำคัญ

2.6 ความเสี่ยงจากภาวะการแข่งขัน

ปัจจุบันมีบริษัทที่ประกอบธุรกิจแฟคตอริ่งและธุรกิจใกล้เคียงในประเทศไทยประมาณ 17 ราย
โดยแต่ละบริษัทต่างมุ่งเน้นกลุ่มลูกค้าที่แตกต่างกัน ซึ่งการแข่งขันมีผลต่อส่วนต่าง (Spread)
ของอัตราดอกเบี้ยบ้างแต่ส่งผลให้อัตราการขยายตัวของสินเชื่อเพิ่มขึ้น
เนื่องจากทำให้ผู้ประกอบการรู้จักและเข้าใจธุรกิจแฟคเตอริ่งและสนใจเข้ามาใช้บริการมากขึ้น
สำหรับบริษัทมุ่งเน้นการให้บริการแฟคตอริ่งภายในประเทศเพียงอย่างเดียว
โดยเน้นกลุ่มลูกค้าอุตสาหกรรมขนาดกลางและขนาดย่อมที่เป็น Supplier
ของกลุ่มลูกหนี้ในระบบค้าปลีกสมัยใหม่ (Modern Trade) และกลุ่มบริษัทชิ้นส่วนยานยนต์
ซึ่งบริษัทมีความชำนาญเป็นหลัก ได้แก่ กลุ่มห้างสรรพสินค้ารายใหญ่ ซุปเปอร์มาร์เก็ต
รวมทั้งร้านสะดวกซื้อต่าง ๆ และกลุ่มลูกค้าธุรกิจผลิตชิ้นส่วนยานยนต์ เป็นต้น
ซึ่งส่วนใหญ่เป็นลูกหนี้ที่ให้ความร่วมมือในการตอบรับการแจ้งโอนสิทธิการรับเงินและให้ความร่วมมือในการตรวจสอบมูลหนี้ก่อนที่บริษัทจะรับซื้อ
อันเป็นการช่วยลดความเสี่ยงให้แก่บริษัท ปัจจัยดังกล่าวข้างต้นทำให้บริษัทมีจุดเด่นในการให้บริการ
ประกอบกับบริษัทมีความใกล้ชิดกับลูกค้า มีสัมพันธ์ภาพที่ดี
มีข้อมูลที่เพียงพอที่จะให้คำปรึกษาหรือข้อเสนอแนะที่เป็นประโยชน์ต่อธุรกิจของลูกค้า
มีระบบข้อมูลการบริหารสินเชื่อที่มีประสิทธิภาพ มีต้นทุนการดำเนินงานที่ต่ำ
ทำให้บริษัทมีความโดดเด่นในด้านความสามารถในการแข่งขัน